Þingræður haldnar á Alþingi Íslendinga



Herra forseti. Meðan lögin um Fiskimálasjóð eru í því formi sem þau eru nú virðist breytingin, sem hér er lögð til, ekki nema eðlileg með tilliti til verðlagsþróunar. Er reyndar spurning hvað hún endist lengi. Það gæti orðið mál að breyta aftur mjög fljótlega ef fer fram sem horfir. Hitt er annað mál, að það er skoðun mín að ástæða sé til að hyggja að skipulagi þessa sjóðs og lögunum, sem um hann gilda, með tilliti til þess að færa það frekar í það horf, að sjóðurinn samsvari betur þeim þörfum sem fyrir hendi eru í sjávarútvegi núna. Þessari ábendingu vildi ég koma á framfæri, og fyrirvari minn við samþykkt þessarar breytingar er bundinn því, að menn vindi sér í það að líta á skipulag og þar með lögin um þennan sjóð.



Herra forseti. Hér er fjallað um nál. um frv. til l. um breyt. á lögum nr. 80 16. sept. 1971, um Aflatryggingasjóð sjávarútvegsins, með áorðnum breytingum. Nefndin hefur fjallað um frv. á tveimur fundum og leitað álits fulltrúa Aflatryggingasjóðs, Sjómannasambands Íslands og Landssambands ísl. útvegsmanna á þessu máli. Meginefni frv. er breyting á lögum um Aflatryggingasjóð sjávarútvegsins, þeim þætti er kveður á um áhafnadeildina sem greiðir hluta fæðiskostnaðar fiskimanna, annarra en þeirra sem eru á togurum yfir 500 brúttótonn, en á þeim togurum hafa sjómenn frítt fæði. Í 2. gr. frv. er að finna meginbreytingarnar frá gildandi lögum, sem felast í frv. þessu, þ.e. að ákvæðið um upphæð fæðisgreiðslna og flokkun skipa skuli sett með reglugerð í stað þess að vera bundið í lögum eins og nú er. Það er ljóst að með þeirri afturvirkni, sem hér er reiknað með, til 1. júní 1980, er ákvæðið verulega erfitt í framkvæmd. Þrátt fyrir það er nefndin sammála um að mæla með samþykkt frv. óbreytts. Undir nál. skrifa Stefán Guðmundsson, Guðmundur Bjarnason, Geir Gunnarsson, Guðmundur Karlsson, Kjartan Jóhannsson og Gunnar Thoroddsen. Fjarverandi afgreiðslu málsins var Egill Jónsson.



Herra forseti. Hér er um að ræða frv. til laga um söngmálastjóra og Tónskóla þjóðkirkjunnar. Það er í meginatriðum byggt á frv. sem samþykkt var á síðasta kirkjuþingi. Á frv. - eins og kirkjuþing gekk frá því - hefur dóms- og kirkjumrn. gert óverulegar breytingar og fylgja því skýringar. Frv. var lagt fram á 102. löggjafarþingi, í þinglok vorið 1980, en hlaut ekki umfjöllun í þinginu. Það er óþarfi að hafa mörg orð um þetta frv. Helstu nýmæli þess eru þau, að stofnaður verði Tónskóli þjóðkirkjunnar í tengslum við embætti söngmálastjóra, og það er eðlilegt framhald af þeirri starfsemi sem hefur þróast á undanförnum árum. Ég held að frv. sé einfalt og auðvelt að átta sig á því. Það hefur verið samþykkt einróma í Nd., gerðar á því nokkrar breytingar þar, sem ég hygg að hafi verið til bóta. Ég vænti þess, að hv. Ed.-menn taki frv. vel og þeim lítist svo vel á það, að þeir geti afgreitt það nú fyrir þinghlé í syngjandi sólskinsskapi.



Herra forseti. Ég mæli hér fyrir frv. til laga um skráningu lífeyrisréttinda, en frv. þetta hefur þegar verið afgreitt af Nd. Frv. samhljóða þessu frv. var lagt fyrir seinasta þing, en varð þá ekki útrætt. Það voru raunar þrjú frv. sem þá voru flutt hér um lífeyrissjóðamál, en aðeins eitt þeirra afgreitt. Nú eru tvö þau sem eftir sátu til lokaafgreiðslu hér í þinginu, þ.e. þetta frv. um skráningu lífeyrisréttinda og frv. um Söfnunarsjóð lífeyrisréttinda. Lífeyrissjóðir, viðurkenndir af fjmrn. eða lögbundnir, eru nú um 95 talsins. Engin heildarskrá er til í landinu um hverjir eiga aðild að þessum sjóðum og því síður hvaða réttindi menn eiga sem í þessum sjóðum eru. Fjmrn. hefur að undanförnu unnið að því að safna saman efni í skrá um lífeyrisréttindi landsmanna. Þýðingarmesta framlagið til slíkrar skrár hefur komið frá Sambandi almennra lífeyrissjóða, en þetta samband hefur gert samnafnaskrá fyrir alla sjóði innan sambandsins. Biðreikningur lífeyrissjóðsiðgjalda hefur nú tengst þeirri skrá í samræmi við sérstakt samkomulag sem gert var við sambandið. Frv. um skráningu lífeyrisréttinda er flutt til þess að tryggja með lögum greiðan aðgang almennings að upplýsingum um lífeyrissjóðsaðild og til að afla vitneskju um umfang þess tryggingakerfis sem lífeyrissjóðirnir mynda í landinu. Það er nokkuð ljóst, að framkvæmd laga um starfskjör launþega og skyldutryggingu lífeyrisréttinda, sem samþykkt voru á s.l. vori, byggjast á því, að unnt sé að kanna hvort iðgjöld hafi verið greidd svo sem samningar og lög segja til um. Herra forseti. Ég sé ekki ástæðu til að fjölyrða um þetta frv. Nánari grein er gerð fyrir því í grg. og í athugasemdum með frv., en ég vil leyfa mér að leggja til að að lokinni þessari umr. verði málinu vísað til hv. fjh.- og viðskn.



Herra forseti. Ég mæli hér fyrir frv. til laga um afnám nýbyggingargjalds, en frv. þetta hefur þegar verið afgreitt af hv. Nd. Ég trúi ekki öðru en að það gleðji hjörtu flestra þm., að hér er gerð till. um að fella niður skatt sem ekki er sérstaklega vinsæll. Það er nú svo, að flestir þeir skattar, sem ákveðnir eru, lifa góðu lífi áfram og miklu fremur að krógarnir stækki og vaxi, eins og hér var nýlega rætt um, en hitt, að þeir séu aflífaðir. En í þessu tilviki er sem sagt ætlunin að afnema þennan skatt, og ég vænti þess, að samstaða verði um það. Ég leyfi mér að leggja til að að lokinni þessari umr. verði málinu vísað til hv. fjh.- og viðskn.